ກະຊວງສຶກສາທິການ ແລະກິລາ (ສສກ) ຈັດກອງປະຊຸມຄະນະຮັບຜິດຊອບການຄຸ້ມຄອງແຜນງານການປັບປຸງຄຸນະພາບ ແລະຂະຫຍາຍໂອກາດການເຂົ້າຮຽນສຳລັບການສຶກສາຂັ້ນພື້ນຖານຢູ່ສປປລາວ ເພື່ອປຶກສາຫາລື ແລະຮອງຮັບບັນດາເອກພສານສຳຄັນຕ່າງໆ ເປັນຕົ້ນແມ່ນ ແຜນຈັດຕັ້ງປະຕິບັດປະຈຳປີ ແລະບົດລາຍງານຄວາມຄືບໜ້າຂອງການຈັດຕັ້ງປະຕິບັດແຜນງານປະຈຳ 6 ເດືອນຜ່ານມາ.
ກອງປະຊຸມດັ່ງກ່າວ, ໄດ້ຈັດຂຶ້ນ ເມື່ອວັນທີ 21 ກຸມພາຜ່ານມາທີ່ໂຮງແຮມຄຣາວພລາຊານະຄອນຫຼວງວຽງຈັນ ໂດຍພາຍໃຕ້ການເປັນປະທານຂອງທ່ານນາງ ແສງເດືອນຫຼ້າຈັນທະບູນລັດຖະມົນຕີກະຊວງສຶກສາທິການ ແລະກິລາ, ທ່ານຈອນວິລຽມ ເອກອັກຄະລາສະທູດວິສາມັນຜູ້ມີອຳນາດເຕັມແຫ່ງປະເທດອອສເຕຣເລຍປະຈຳລາວ ແລະທ່ານລີໂອ ເຟເບີ ເອກອັກຄະລັດຖະທູດວິສາມັນຜູ້ມີອຳນາດເຕັມແຫ່ງສະຫະພາບຢູໂຣບປະຈຳລາວ, ມີບັນດາຮອງເຈົ້າແຂວງຜູ້ຊີ້ນຳວຽກງານວັດທະນະທຳ-ສັງຄົມຈາກແຂວງເປົ້າໝາຍ, ຫົວໜ້າ-ຮອງຫົວໜ້າກົມ, ຫົວໜ້າ-ຮອງຫົວໜ້າສະຖາບັນ, ຫົວໜ້າ-ຮອງຫົວໜ້າພະແນກສຶກສາທິການ ແລະກິລາແຂວງ, ຜູ້ອຳນວຍການ-ຮອງຜູ້ອຳນວຍການວິທະຍາໄລຄູຈາກ 10 ແຂວງເປົ້າໝາຍພ້ອມດ້ວຍຜູ້ຕາງໜ້າຈາກກົມ, ສູນ, ສະຖາບັນທີ່ຂຶ້ນກັບກະຊວງຕະຫຼອດຮອດບັນດາຄູ່ຮ່ວມພັດທະນາ ແລະຜູ້ຊ່ຽວຊານຕ່າງໆເຂົ້າຮ່ວມ 100 ກວ່າຄົນ.
ໂອກາດດັ່ງກ່າວ, ທ່ານນາງ ແສງເດືອນຫຼ້າຈັນທະບູນ ໄດ້ກ່າວວ່າ: ສຳລັບກອງປະຊຸມໃນຄັ້ງນີ້, ແມ່ນເປັນກອງປະຊຸມທີ່ມີຄວາມໝາຍຄວາມສຳຄັນຫຼາຍ, ເຊິ່ງຜູ້ເຂົ້າຮ່ວມຈະໄດ້ຮັບຟັງການລາຍງານ ແລະຮັບຮອງເອົາບັນດາເອກະສານສຳຄັນຕ່າງໆ ເປັນຕົ້ນແມ່ນແຜນປະຈຳປີ ແລະບົດລາຍງານຄວາມຄືບໜ້າຂອງການຈັດຕັ້ງປະຕິບັດແຜນງານປະຈຳ 6 ເດືອນຜ່ານມາ, ຮັບຮອງກ່ຽວກັບສະພາບການຈັດຕັ້ງປະຕິບັດ, ການຄຸ້ມຄອງດ້ານວິຊາການ ແລະການຕິດຕາມທາງດ້ານການເງິນ ແລະວຽກງານອື່ນໆທີ່ກ່ຽວຂ້ອງ. ສຳລັບແຜນງານປັບປຸງຄຸນະພາບ ແລະຂະຫຍາຍໂອກາດເຂົ້າຮຽນສຳລັບການສຶກສາຂັ້ນພື້ນຖານຢູ່ສປປລາວຫຼື ເອີ້ນວ່າ ແຜນງານບີຄວາເປັນການໃຫ້ທຶນສະໜັບສະໜູນຮ່ວມກັນໃນການຈັດຕັ້ງປະຕິບັດແຜນງານດັ່ງກ່າວລະຫວ່າງລັດຖະບານອອສເຕຣເລຍ ແລະສະຫະພາບຢູໂຣບ ເປັນແຜນງານຂະໜາດໃຫຍ່ທີ່ກະຊວງສຶກສາທິການ ແລະກິລາບໍ່ເຄີຍຈັດຕັ້ງປະຕິບັດມາກ່ອນ, ໄລຍະເວລາຂອງການປະຕິບັດແຜນງານດັ່ງກ່າວນີ້ ແມ່ນ 10 ປີ, ໂດຍໄດ້ແບ່ງອອກເປັນ 3 ໄລຍະ, ເຊິ່ງສຸມໃສ່ບັນດາເມືອງທີ່ດ້ອຍໂອກາດທາງດ້ານການສຶກສາ ເພື່ອປະກອບສ່ວນ ແລະສົ່ງເສີມໃຫ້ແກ່ນັກຮຽນ ໂດຍສະເພາະແມ່ນຜູ້ທີ່ດ້ອຍໂອກາດໄດ້ເຂົ້າເເຖິງການສຶກສາ ເພື່ອປະກອບສ່ວນ ແລະສົ່ງເສີມໃຫ້ແກ່ນັກຮຽນຜູ້ທີ່ດ້ອຍໂອກາດໄດ້ເຂົ້າເຖິງການສຶກສາຢ່າງເທົ່າທຽມກັນພ້ອມທັງຮັບປະກັນໃຫ້ເຂົາເຈົ້າສືບຕໍ່ຮຽນຈົບຊັ້ນປະຖົມສຶກສາ.
ນອກຈາກນັ້ນ, ທ່ານລັດຖະມົນຕີກະຊວງສຶກສາທິການ ແລະກິລາຍັງໄດ້ກ່າວສະແດງຄວາມຍ້ອງຍໍຊົມເຊີຍ, ຂອບໃຈ ແລະຮູ້ບຸນຄຸນຢ່າງໃຫຍ່ຫຼວງຕໍ່ລັດຖະບານອອສເຕຣເລຍ ແລະສະຫະພາບຢູໂຣບ ແລະບັນດາຄູ່ຮ່ວມພັດທະນາຕ່າງໆທີ່ໄດ້ໃຫ້ການສະໜັບສະໜູນແກ່ກະຊວງສຶກສາທິການ ແລະກິລາຫຼາຍດ້ານດ້ວຍດີຕະຫຼອດມາ ເປັນຕົ້ນແມ່ນໃຫ້ທຶນສະໜັບສະໜູນທາງດ້ານຊ່ຽວຊານ ເພື່ອມາສ້າງຄວາມອາດສາມາດໃຫ້ແກ່ວຽກງານການຕິດຕາມປະເມີນຜົນ ແລະວຽກງານແຜນການໆເງິນ, ໃຫ້ທຶນສະໜູນວຽກງານພັດທະນາຊັບພະຍາກອນມະນຸດ ແລະ ໃຫ້ທຶນເພື່ອຈັດຕັ້ງປະຕິບັດໂຄງການ ໂດຍສະເພາະສຸມໃສ່ພັດທະນາວຽກງານການສຶກສາຂັ້ນພື້ນຖານສາມາດເວົ້າໄດ້ວ່າ ເປັນໂຄງການຕົວແບບທີ່ດີໃນການຈັດຕັ້ງປະຕິບັດໃຫ້ແກ່ການພັດທະນາຂະແໜງການສຶກສາແລະກິລາ, ເຊິ່ງບັນລຸໄດ້ ແລະ ແກ້ໄຂຄວາມແຕກໂຕນດ້ານການເຂົ້າເຖິງການສຶກສາຂັ້ນພື້ນຖານ ໂດຍສະເພາະ ໃນບັນດາເມືອງທີ່ຢູ່ເຂດຊົນນະບົດຮ່າງໄກຊອກຫຼີກ ແລະຕົວເມືອງ ໄດ້ມີການພັດທະນາ ແລະສາມາດຫຍັບເຂົ້າຫາກັນເທື່ອລະກ້າວ ເຫັນໄດ້ວ່າເປັນການຊ່ວຍເຫຼືອທີ່ມີຜົນປະໂຫຍດອັນໃຫຍ່ຫຼວງເຂົ້າໃນການພັດທະນາວຽກງານຂອງຂະແໜງການສຶກສາ.
ສຳລັບກອງປະຊຸມໃນຄັ້ງນີ້, ນອກຈາກໄດ້ຮັບຟັງການລາຍງານຄວາມຄືບໜ້າກ່ຽວກັບການຈັດຕັ້ງປະຕິບັດ ມະຕິຕົກລົງກອງປະຊຸມຂອງຄະນະຮັບຜິດຊອບການຄຸ້ມຄອງແຜນງານການປັບປຸງຄຸນະພາບ ແລະຂະຫຍາຍໂອກາດເຂົ້າຮຽນສຳລັບການສຶກສາຂັ້ນພື້ນຖານຢູ່ສປປລາວແລ້ວ, ຍັງໄດ້ຮັບຟັງການລາຍງານຜົນໄດ້ຮັບ ແລະການຕົກລົງຮ່ວມກັນຂອງກອງປະຊຸມຄະນະວິຊາການຂອງແຜນງານບີຄວາ, ລາຍງານຜົນໄດ້ຮັບໃນປັດຈຸບັນ ແລະປຶກສາຫາລືກ່ຽວກັບວຽກງານດ້ານຕ່າງໆທີ່ຈະໄດ້ນຳເຂົ້າໃນວາລະ ແລະຮັບຮອງເອົາຢູ່ໃນກອງປະຊຸມຂອງຄະນະຮັບຜິດຊອບການຄຸ້ມຄອງແຜນງານຄັ້ງນີ້ ເປັນຕົ້ນແມ່ນ ແຜນຈັດຕັ້ງປະຕິບັດປະຈຳປີ ແລະບົດລາຍງານຄວາມຄືບໜ້າປະຈຳ 6 ເດືອນ, ນຳສະເໜີການປັບປຸງຫຼັກສູດການຮຽນ-ການສອນຊັ້ນປະຖົມ, ສິ່ງທ້າທາຍໃນການຄຸ້ມຄອງ ແລະການສະໜັບສະໜູນບັນດາໂຮງຮຽນຢູ່ເຂດຊົນນະບົດຕາມທັດສະນະຂອງຜູ້ບໍລິຫານການສຶກສາຂັ້ນທ້ອງຖິ່ນ, ສະເໜີກ່ຽວກັບວຽກງານການປະເມີນຜົນການຮຽນຂອງນັກຮຽນຂັ້ນ ປ3 ໃນຄວາມຄືບໜ້າການທົດລອງແບບທົດສອບ ແລະການຈັດຕັ້ງປະຕິບັດASLO 3 ໃນປີ 2017.
ໂດຍ: ສາວແກ້ວອຸດົມ